בס"ד, ח"י בשבט התשע"ט

**בשיח בוערת אש – הבער אותה בלבי**

**בימת שיח על התגלות שכינה בעולם מעולף ועייף**

**לקראת התרפקות מחודשת על אותיות הא"ב[[1]](#footnote-0)**

**אדמוה"ז תורה אור פ' ויגש, מד, ד**

...ולהבין הטעם מפני מה אמר על לעתיד דווקא 'משמח חתן עם הכלה' – העניין כי יש אירוסין ונישואין. כי בזמן הזה הוא בחינת אירוסין...כי במתן תורה, אף שהיה גילוי פנים בפנים, היינו רק בבחינת חיצוניות בלבד, באיסור והיתר; אבל פנימיותהתורה, שהוא בחינת ענג האלקי שבתורה, לא נתגלה אז עדיין ונשאר בבחינת [אור] מקיף מלמעלה. והרי זה דומה לבחינת אירוסין, שגם שם אינו נמשך עדיין בבחינת פנימית רק הארה חיצונית, וכל עיקר האור בבחינת מקיף כמו טבעת קידושין שהוא עגול ומקיף על גבי היד. אבל לעתיד שיהיה בחינת גילוי פנימיות התורה, שהוא ענג העליון שבתורה, אז יהיה בבחינת נישואין, "כי בועליך עושיך" [...]. כי עניין נישואין הוא גם כן אחרי שכבר בא האור בבחינת פנימית. והנה ידוע דכעת בגלות המלכות [=הנוקבא] מקבלת האור ע"י ז"א [=דוכרא], שהוא מקבל בעצמו מאימא וכמ"ש 'בעטרה שעיטרה לו אימו'...אבל לעתיד נאמר 'אשת חיל עטרת בעלה', שתהיה המלכות עטרת בעלה...שתתעלה יותר למעלה הימנו...וזה שכתוב 'מהרה ה' אלוקינו יישמע...קול חתן וקול כלה' כי עתה בגלות נאמר 'נאלמתי דומיה...' ולכך החתן הוא אומר 'הרי את מקודשת לי' והכלה שותקת, אבל לעתיד כשתתעלה מעלה מעלה, אז תהיה גם כן משפעת ונקרא 'קול כלה'...

**רש"ב מפשיסכא, קול שמחה, פ' יתרו**

י. במדרש (עיין תנחומא יתרו ג', כי תבא ג', יל"ש פר' י"ח, ויל"ש שה"ש א). זה שאמר הכתוב (שה"ש א' ג), לריח שמניך טובים שמן תורק נקרא שמך. לראשונים נתת ריח תורה אבל לנו נתת כמערה אל כלי מכלי וכו'. עיי"ש. רצונו לבאר, כי אף שאמרו ז"ל (קדושין פב ע"א), שאבות הראשונים קיימו כל התורה וכו', מכל מקום לא קיימו רק בבחינת 'רזא', כדאיתא בזהר הקדוש (זהר סתרי תורה בראשית דף קס"ב ע"א, ד"ה ויקח לו יעקב), בפסוק (בראשית ל' לז), ויפצל בהן פצלות וכו', עיי"ש, שבמקלות אשר פצל בזה היה מכוון הכוונה של תפילין והיה נעשה היחודין בעולמות העליונים כמו שנעשה עתה מצוות תפילין. אבל גוף המעשה לא היה מצווה. אכן עתה, שנתן לנו השם תורה ומצוות ואנו מכוונים במצווה הכוונה השייכה לה, נעשה הייחוד ביתר תוקף ועוז, והמצוה היא כלי שנתן לנו ה' להסוד הנעשה על ידי מצוה והכוונה.

**הניגון של משה רבינו - ליקו"מ ס"ד**: [ה] וְדַע, שֶׁעַל יְדֵי הַנִּגּוּן שֶׁל הַצַּדִּיק, שֶׁהוּא בְּחִינַת משֶׁה, הוּא מַעֲלֶה אֶת הַנְּשָׁמוֹת מִן הָאֶפִּיקוֹרְסִית הַזֹּאת שֶׁל הֶחָלָל הַפָּנוּי שֶׁנָּפְלוּ לְשָׁם. כִּי דַּע, שֶׁכָּל חָכְמָה וְחָכְמָה שֶׁבָּעוֹלָם, יֵשׁ לָהּ זֶמֶר וְנִגּוּן מְיֻחָד. שֶׁזֶּה הַזֶּמֶר מְיֻחָד לְחָכְמָה זוֹ, וּמִזֶּה הַזֶּמֶר נִמְשֶׁכֶת הַחָכְמָה הַזֹּאת. וְזֶה בְּחִינוֹת (תְּהִלִּים מ"ז): "זַמְּרוּ מַשְׂכִּיל", שֶׁכָּל שֵׂכֶל וְחָכְמָה יֵשׁ לוֹ זֶמֶר וְנִגּוּן. וַאֲפִלּוּ חָכְמַת הָאֶפִּיקוֹרְסִית, יֵשׁ לָהּ נִגּוּן וְזֶמֶר הַמְיֻחָד לַחָכְמָה הָאֶפִּיקוֹרְסִית. וְזֶה שֶׁאָמְרוּ רַבּוֹתֵינוּ, זִכְרוֹנָם לִבְרָכָה (חֲגִיגָה ט"ו:) 'אַחֵר מָה הֲוֵי בֵּהּ זִמְרָא יְוָנִי לֹא פְּסַק מִפֻּמֵּהּ, וּכְשֶׁהָיָה קָם מִבֵּית הַמִּדְרָשׁ, כַּמָּה סִפְרֵי מִינִין נוֹפְלִין מִמֶּנּוּ', כִּי זֶה תָּלוּי בָּזֶה, כִּי עַל יְדֵי זֶמֶר הַנַּ"ל שֶׁלֹּא פָּסַק מִפִּיו, עַל יְדֵי זֶה הָיוּ הַסִּפְרֵי מִינִין נוֹפְלִין מִמֶּנּוּ, כִּי זֶה הַזֶּמֶר הָיָה מְיֻחָד לְזֶה הָאֶפִּיקוֹרְסִית וְהַמִּינוּת שֶׁהָיָה לוֹ. נִמְצָא כָּל חָכְמָה וְחָכְמָה לְפִי בְּחִינָתָהּ וּמַדְרֵגָתָהּ, כֵּן יֵשׁ לָהּ זֶמֶר וְנִגּוּן הַשַּׁיָּךְ וּמְיֻחָד אֵלָיו:

וְכֵן מִמַּדְרֵגָה לְמַדְרֵגָה, כִּי בְּחִינַת הַחָכְמָה שֶׁבַּמַּדְרֵגָה הַיּוֹתֵר עֶלְיוֹנָה, יֵשׁ לָהּ זֶמֶר וְנִגּוּן יוֹתֵר עֶלְיוֹן לְפִי בְּחִינָתָהּ. וְכֵן לְמַעְלָה מַעְלָה עַד רֵאשִׁית נְקֻדַּת הַבְּרִיאָה שֶׁהִיא תְּחִילַת הָאֲצִילוּת, וְשָׁם אֵין לְמַעְלָה מִמֶּנָּה. וְאֵין מַקִּיף לְאוֹתָהּ חָכְמָה שֶׁיֵּשׁ שָׁם, כִּי - אִם אוֹר הָאֵין - סוֹף הַמַּקִּיף לֶחָלָל הַפָּנוּי, שֶׁבְּתוֹכוֹ כָּל הַבְּרִיאוֹת וְהַחָכְמוֹת. וּבְּוַדַאי גַּם שָׁם יֵשׁ בְּחִינַת חָכְמָה, אַךְ הַחָכְמָה שֶׁיֵּשׁ שָׁם בְּאוֹר אֵין סוֹף, אִי אֶפְשָׁר לֵידַע וּלְהַשִֹּיג אוֹתָהּ. כִּי אֵין סוֹף הוּא הַשֵּׁם יִתְבָּרַךְ בְּעַצְמוֹ, וְחָכְמָתוֹ אִי אֶפְשָׁר לְהַשִֹּיג כְּלָל. וְאֵין שָׁם רַק בְּחִינַת אֱמוּנָה, שֶׁמַּאֲמִינִים בּוֹ יִתְבָּרַךְ שֶׁאוֹרוֹ הָאֵין סוֹף מְסַבֵּב כָּל עָלְמִין וּמַקִּיף הַכֹּל:

וֶאֱמוּנָה, יֵשׁ לָהּ גַּם כֵּן זֶמֶר וְנִגּוּן הַמְיֻחָד לֶאֱמוּנָה. וּכְמוֹ שֶׁאָנוּ רוֹאִים שֶׁאֲפִלּוּ אֱמוּנוֹת עַכּוּ"ם בְּדִבְרֵי טָעוּתָם, יֵשׁ לְכָל אֱמוּנָה שֶׁל עַכּוּ"ם נִגּוּן מְיֻחָד, שֶׁמְּזַמְּרִין בּוֹ וְעוֹרְכִין בּוֹ בְּבֵית תְּפִלָּתָם. כֵּן לְהֵפֶךְ בִּקְדֻשָּׁה, כָּל אֱמוּנָה יֵשׁ לָהּ זֶמֶר וְנִגּוּן. וְאוֹתוֹ הַזֶּמֶר הַמְּיֻחָד לָאֱמוּנָה הַנַּ"ל, שֶׁהוּא אֱמוּנָה הָעֶלְיוֹנָה מִכָּל הַמִּינֵי חָכְמוֹת וֶאֱמוּנוֹת שֶׁבָּעוֹלָם, הַיְנוּ אֱמוּנָה בְּהָאוֹר אֵין סוֹף עַצְמוֹ הַסּוֹבֵב כָּל עָלְמִין כַּנַּ"ל, אוֹתוֹ הַזֶּמֶר הוּא גַּם כֵּן לְמַעְלָה מִכָּל הַנְּגִינוֹת וּזְמִירוֹת שֶׁבָּעוֹלָם, הַשַּׁיָּכִים לְכָל חָכְמָה וֶאֱמוּנָה. וְכָל הַזְּמִירוֹת וְהַנִּגּוּנִים שֶׁל כָּל הַחָכְמוֹת, נִמְשָׁכִין מִזֶּה הַזֶּמֶר וְהַנִּגּוּן, שֶׁהוּא לְמַעְלָה מִכָּל הַזְּמִירוֹת וְהַנִּגּוּנִים שֶׁל כָּל הַחָכְמוֹת. כִּי הוּא הַזֶּמֶר הַשַּׁיָּךְ לְהָאֱמוּנָה בְּהָאוֹר אֵין סוֹף עַצְמוֹ, שֶׁהוּא לְמַעְלָה מִן הַכֹּל:

וְלֶעָתִיד לָבוֹא "שֶׁיַּהְפֹּךְ לְכָל הָעַמִּים שָׂפָה בְרוּרָה לִקְרֹא כֻּלָּם בְּשֵׁם ה'" (צְפַנְיָה ג), וְהַכֹּל יַאֲמִינוּ בּוֹ יִתְבָּרַךְ, אָז יִתְקַיֵּם (שִׁיר הַשִּׁירִים ד): "תָּבוֹאִי תָּשׁוּרִי מֵרֹאשׁ אֲמָנָה". 'מֵרֹאשׁ אֲמָנָה' דַּיְקָא, הַיְנוּ בְּחִינַת אֱמוּנָה עֶלְיוֹנָה זוֹ הַנַּ"ל, שֶׁהוּא רֹאשׁ לְכָל הָאֱמוּנוֹת כַּנַּ"ל. וְזֶה 'תָּשׁוּרִי' דַּיְקָא, הַיְנוּ הַנִּגּוּן וְהַזְּמַן הַשַּׁיָּךְ לרֹאשׁ אֱמוּנָה זוֹ כַּנַּ"ל. וְלִבְחִינַת זֶמֶר שֶׁל אֱמוּנָה הָעֶלְיוֹנָה הַזֹּאת, אֵין מִי שֶׁיִּזְכֶּה, כִּי אִם צַדִּיק הַדּוֹר, שֶׁהוּא בְּחִינַת משֶׁה. שֶׁהוּא בְּמַדְרֵגַת אֱמוּנָה זוֹ, שֶׁהוּא בְּחִינַת שְׁתִיקָה, בְּחִינַת 'שְׁתֹק כָּךְ עָלָה בְּמַחֲשָׁבָה' הַנַּ"ל, הַיְנוּ שֶׁהִיא עֲדַיִן לְמַעְלָה מֵהַדִּבּוּר כַּנַּ"ל. כִּי משֶׁה הוּא בְּחִינוֹת שְׁתִיקָה כַּנַּ"ל:

וְזֶה (שְׁמוֹת ט"ו): "אָז יָשִׁיר משֶׁה", וְאָמְרוּ חֲכָמֵינוּ, זִכְרוֹנָם לִבְרָכָה (סַנְהֶדְרִין צ"א:) 'שָׁר לֹא נֶאֱמַר, אֶלָּא יָשִׁיר', מִכָּאן לִתְחִיַּת הַמֵּתִים מִן הַתּוֹרָה, שֶׁעָתִיד משֶׁה לָשִׁיר לֶעָתִיד לָבוֹא גַּם כֵּן. כִּי כָּל הַשִּׁירוֹת, בֵּין שֶׁל עוֹלָם הַזֶּה בֵּין שֶׁל לֶעָתִיד לָבוֹא, הוּא רַק אֵצֶל משֶׁה, שֶׁהוּא בְּחִינַת שְׁתִיקָה. שֶׁזָּכָה לַזֶּמֶר שֶׁשַּׁיָּךְ לָאֱמוּנָה הָעֶלְיוֹנָה עַל הַכֹּל, שֶׁשָּׁם נִכְלָלִין כָּל הַזְּמִירוֹת, כִּי כֻלָּם נִמְשָׁכִים מִמֶּנָּה. וְזֶה שֶׁפֵּרֵשׁ רַשִׁ"י: 'יָשִׁיר', יוּ"ד עַל - שֵׁם הַמַּחֲשָׁבָה נֶאֶמְרָה. הַיְנוּ בְּחִינוֹת 'כָּךְ עָלָה בְּמַחֲשָׁבָה' הַנַּ"ל, בְּחִינוֹת משֶׁה, בְּחִינוֹת שְׁתִיקָה כַּנַּ"ל. וְעַל כֵּן עַל יְדֵי נִגּוּן שֶׁל הַצַּדִּיק, שֶׁהוּא בְּחִינוֹת משֶׁה כַּנַּ"ל, עַל יְדֵי זֶה עוֹלִים וְיוֹצְאִים כָּל הַנְּשָׁמוֹת שֶׁנָּפְלוּ בְּתוֹךְ הָאֶפִּיקוֹרְסִית שֶׁל חָלָל הַפָּנוּי. כִּי נִגּוּנוֹ הוּא בִּבְחִינוֹת 'רֹאשׁ אֱמוּנָה', הַיְנוּ אֱמוּנָה הָעֶלְיוֹנָה עַל הַכֹּל, שֶׁעַל יְדֵי נִגּוּן וֶאֱמוּנָה זוֹ נִתְבַּטְּלִים כָּל הָאֶפִּיקוֹרְסִית. וְנִכְלָלִים וְנִתְבַּטְּלִים כָּל הַנִּגּוּנִים בְּתוֹךְ הַנִּגּוּן הַזֶּה, שֶׁהוּא לְמַעְלָה מִן הַכֹּל, שֶׁמִּמֶּנּוּ נִמְשָׁכִים כָּל הַנִּגּוּנִים כַּנַּ"ל...

וְזֶה הִנְנִי מֵבִיא מָחָר אַרְבֶּה, רָאשֵׁי - תֵּבוֹת אָכֵן רוּחַ הוּא בֶּאֱנוֹשׁ (אִיּוֹב ל"ב): בְּחִינַת נְגִינָה, שֶׁהוּא בְּחִינַת רוּחַ. הַיְנוּ, שֶׁאָז יִתְגַּלֶּה הַנִּגּוּן וְהַזֶּמֶר שֶׁל רֹאשׁ אֱמוּנָה כַּנַּ"ל, וְעַל - יָדוֹ יִתְבַּטְּלוּ כָּל הָאֶפִּיקוֹרְסִית, אֲפִלּוּ שֶׁל חָלָל הַפָּנוּי כַּנַּ"ל:

**ליקו"מ י"ד**

[א] לְהַמְשִׁיךְ שָׁלוֹם בָּעוֹלָם, צָרִיךְ לְהַעֲלוֹת כְּבוֹד הַקָּדוֹשׁ - בָּרוּךְ - הוּא לְשָׁרְשׁוֹ, הַיְנוּ לַיִּרְאָה, כְּמוֹ שֶׁכָּתוּב (דְּבָרִים כ"ח): "לְיִרְאָה אֶת הַשֵּׁם הַנִּכְבָּד")

"וְאִי אֶפְשָׁר לְהַעֲלוֹת אֶת הַכָּבוֹד אֶלָּא עַל - יְדֵי תּוֹרַת חֶסֶד...כִּי זֶה עִקַּר כְּבוֹדוֹ, כַּמּוּבָא בַּזֹּהַר (יִתְרוֹ סט.): 'בְּשַׁעֲתָא דִּשְׁאָר עַכּוּ"ם אָתַיִן וְאוֹדָן לְקֻדְשָׁא - בְּרִיךְ - הוּא, כְּדֵין אִסְתַּלֵּק וְאִתְיַקֵּר שְׁמָא דְּקֻדְשָׁא - בְּרִיךְ - הוּא עֵלָּא וְתַתָּא, כְּמוֹ גַּבֵּי יִתְרוֹ: בְּשַׁעֲתָא דְּאָמַר יִתְרוֹ: "עַתָּה יָדַעְתִּי כִּי גָדוֹל ה' מִכָּל הָאֱלֹהִים", כְּדֵין אִסְתַּלֵּק וְאִתְיַקֵּר שְׁמָא דְּקֻדְשָׁא - בְּרִיךְ - הוּא'.

נמצא זהו כבודו, כשבני אדם שהם מחוץ לקדושה מקרבין את עצמם לפנים מהקדושה, הן גרים שמגיירין, הן בעלי תשובה, שגם הם היו מבחוץ, וכשמקרבים ומכניסים אותם לפנים, זהן כבודו....

\*

**חזון משיחי של ניטשה**  'הם [היהודים] מעולם לא פסקו לראות עצמם כנועדו לדברים הנעלים ביותר...בדרך בה הם מכבדים את אבותיהם ואת ילדיהם, בבינה הטמונה בחיי ונימוסי הנישואים שלהם, מצטיינים הם על פני כל עמי אירופה...הם יעמידו עד מהרה גינוני רוח וגוף, כך שבעוד מאה שנים יאצילו מבט נעלה למדי מבלי לעורר עוד בבחינת אדונים, בושה בליבות משועבדיהם...או אז הם ייחשבו כממציאים וכמורי הדרך לבני אירופה, מבלי היות הדבר עוד בגדר פגיעה בכבודם של הללו...או אז יעלה ויבוא שוב זה היום השביעי, בו ישוב וישמח אלוהי היהודים הקדום, יוכל להתענג על עצמו, על בריאתו ועל עמו הנבחר, ואף אנו כולנו הלא נגל ונשמח עימו' [דמדומי שחר עמ' 254-5]

**תלמוד בבלי מסכת זבחים דף קטז עמוד א**

כתנאי: +שמות יח+ וישמע יתרו כהן מדין - מה שמועה שמע ובא ונתגייר? ר' יהושע אומר: מלחמת עמלק שמע, שהרי כתיב בצדו: +שמות יז+ ויחלש יהושע את עמלק ואת עמו לפי חרב; ר"א המודעי אומר: מתן תורה שמע [ובא[, שכשניתנה תורה לישראל היה קולו הולך מסוף העולם ועד סופו, וכל ]מלכי] עובדי כוכבים אחזתן רעדה בהיכליהן ואמרו שירה, שנאמר: +תהלים כט+ ובהיכלו כולו אומר כבוד, נתקבצו כולם אצל בלעם הרשע ואמרו לו: מה קול ההמון אשר שמענו, שמא מבול בא לעולם? (אמר להם) +תהלים כט+ ה' למבול ישב! [אמר להם]: וישב ה' מלך לעולם, כבר נשבע הקב"ה שאינו מביא מבול לעולם, אמרו לו: מבול של מים אינו מביא, אבל מבול של אש מביא? שנא': +ישעיהו סו+ כי (הנה) באש ה' נשפט! אמר להן: כבר נשבע שאינו משחית כל בשר, ומה קול ההמון הזה ששמענו? אמר להם: חמדה טובה יש לו בבית גנזיו שהיתה גנוזה אצלו תתקע"ד דורות קודם שנברא העולם, וביקש ליתנה לבניו, שנאמר: +תהלים כט+ ה' עוז לעמו יתן, [מיד] פתחו כולם ואמרו: +תהלים כט+ ה' יברך את עמו בשלום.

**ליקוטי מוהר"ן תנינא נ"ז**

דע, כשצדיק גדול אמיתי מגלה תורה, חידושים נפלאים ונוראים, הוא טובה לקטנים במעלה, שעי"ז נתגדל הקטן במעלה, שהכל רצים ובאים אליו. וגם בס"א נתגדל אחד ע"י זה, כמו שמצינו בבלעם, כשנתן הי"ת את התורה לישראל, באו כל האומות לבלעם [זבחים קטז.]. נמצא, שע"י נתינת התורה לישראל נתגדל בלעם, ובאו אליו כל העולם, והוא עמד עצמו על איזה פסוק ואמר להם תורה. כי אז, כשבאו אליו, שאלו אותו מה ששאלו - ה' למבול ישב, והוא עמד על פסוק, והשיב להם: ה' עוז לעמו יתן וכו'. וכן בישראל בעצמן, שהם בקדושה, ואינם באים ח"ו לבלעם וכיו"ב. אך כשצדיק גדול אמיתי מגלה חידושים, ונעשה רעש גדול, שזה מגלה חידושים נוראים כאלו, אזי כולם מתקבצים ובאים לאיזה קטן במעלה, ונאספים אצלו לשמוע ממנו, מחמת הרעש שנעשה ע"י החידושים שמגלה הצדיק הגדול, והוא עומד עצמו על איזה פסוק, ואומר להם מה שאומר.

\*

**מרשימות יומן שלי: קבלת עול – לקבל החלטות כשנמצאים באורות הגבוהים של ימי הרחמים, לפני שיבה לשגרת החורף**

כשחזרתי עם הרב שג"ר ע"ה בנסיעה האחרונה שלנו משהייה בקברי הצדיקים בשבועות תשס"ו, הוא אמר שכשנמצאים באורות גבוהים, צריך לקבל החלטות מעשיות לפני שחוזרים לשגרה.

כולנו מוזמנים בחבורה הקדושה שנמצאת כאן לחזק זה את זה לצאת לחורף עם החלטות ממשיות.

קבלת עול מצד הנשמה היא קבלת עול למעלה מסדר ההשתלשלות. קבלת העול הזו אינה נובעת מהמערכת עצמה של האדם, זוהי החלטה שהיא תנועה ראשונית בנפש ולכן לא רק שהיא חסרת נימוק, היא אף חופשייה מהצורך לנמק את עצמה; היא קיימת משום שהיא קיימת.

מחד, היא אינה שרירותית משום שהיא תנועה הבוקעת מעצם הנשמה, אולם גם אין לה סיבה מאידך...

**שלוש התנהלויות לאדם בתשומת לב, במנותק וכלאחר יד...** כשאדם חי את חייו בתשומת לב כל תשומת לבו ברשותו. כשהוא שם כוונה, שם דיבור ושם מעשה – בכולם פועם הלב, הדופק החי שלו בכל ניכר חיים ואין הכוונה ללב הגדוש רגשות אלא לפעימת הלב המספרת כי משהו חי מתרחש. ואין הכוונה לשים לב, משמע לתת את כל הלב ולהשאיר את עצמי מחוסר לב, הכוונה מדברת על תשומות לב. משמע, בכל מה ששם האדם, בכל פעולה שהוא עושה, קיימת פעימת חיים".

אנו בדרך כלל חיים מתוך חוסר תשומת לב. לא שמים לב למה שקורה. איננו שמים לב לנופים ולאנשים שעל פניהם אנו חולפים, לעולם שבו אנו חיים.

ניתן לקבל את העול במובן של תשומת לב, תשומת לב לעולם, תשומת לב לזולת – כשאדם מדבר איתי לשאול את עצמי מה הוא בעצם רוצה לומר? זוהי התכוונות אחרת של חיים מתוך ריכוז...

\*

**'רעידת אדם' - רשימות מיומן ימי הקיץ התשע"ח**

ערב שביעי של פסח תשע"ח, התכתבות בין הרב נעם סמט לביני בקבוצת ווטסאפ 'חיילים ומתגעגעים'.

...ואגב דיון על ריח, בערב שביעי של פסח אני מריח את ריח ארץ ישראל ויום העצמאות. משני טעמים: הטעם הראשון הוא משום דורשי רשומות שדרשו ז"ע, כלומר ביום בשבוע שבו חל שביעי ש"פ יחול יום העצמאות (כל יום מימי הפסח חל ביום המקביל לו עפ"י א"ת-ב"ש. לדוגמא: ביום בשבוע שבו חל יום א' של פסח, יחול תשעה באב, ביום ב' יחול שבועות וכן הלאה).

הטעם השני להתעוררות שלי השנה, ולתשוקותי לימי אייר, מקורו במסעו הפלאי של הבעש"ט לא"י עם ביתו אדל ומשמש. לפי המסורות בסיפור הזה, לאחר התלאות שעבר עד שהגיע לאיסטנבול, הגיע לאי כרתים ונתקל ברוצחים. המשמש הפציר בבעש"ט שיבטל את הגזירה, אך נסתלקו ממנו המוחין, ולא היה מסוגל להתפלל. ההצלה התרחשה רק כאשר בלית ברירה אמר את אותיות האל"ף בי"ת. ללמדנו שהליכה לארץ ישראל אפשרית רק כאשר מפרקים את צירופי האותיות, ושבים לאינסוף האפשרויות לצרף צירופים חדשים באמצעות האותיות. ההצלה התרחשה בחוהמ"פ וכנראה בשביעי ש"פ, לכן יש נוהגים לעשות בשביעי ש"פ סעודת הבעש"ט.

בהשראת הסיפור הזה כתבה חוה אלברשטיין את השיר הנפלא 'תפילות חדשות'.

שנזכה לקץ הפלאות, למעלה מן הטבע.

**הארת הרב נעם לנ"ל:** מהסיפור המופלא הזה למדנו גם שההליכה לארץ ישראל עשויה להשכיח את המוחין. המפגש המחודש של עם ישראל עם ארץ ישראל ועם 'הבתים האלה ממש' - יצר הלם תרבותי עמוק, שדרש מחיקה והתנתקות מדורות של מסורת. הסיפור הזה הוא אבטיפוס מופלא לסיפור הגאולה הציוני - דור ששכח את כל המוחין, ונשארה בידו רק השפה - האלף בית. אך מתברר, כמו באגרת המפורסמת של גרשם שלום לפרנץ רוזנצווייג, כי השפה עצמה גונזת בתוכה את האנרגיות של הדורות כולם:

אלוהים לא יוותר אילם בשפה שבה השביעו אותו אלפי פעמים לשוב ולחזור אל חיינו. המהפכה בשפה שקולו נשמע בתוכה, שאין למנוע אותה – הרי זה הנושא היחיד שלא מדובר בו כאן בארץ. משום שמחדשי השפה העברית לא האמינו ביום הדין, שאותו הועידו לנו במעשיהם...

האר"י הקדוש, בעקבות הזוהר ובעקבות התיאור בגמרא ] תלמוד בבלי בבא בתרא טז[, מתאר את שביעי של פסח כיום הבקיעה והלידה, שדורשת את נשיכת הנחש ברחמה של האיילה. וכך מתארת הגמרא:

חולל אילות תשמור (איוב לט, א) אילה זו רחמה צר בשעה שכורעת ללדת אני מזמין לה דרקון שמכישה בבית הרחם ומתרפה ממולדה ואלמלי מקדים רגע אחד או מאחר רגע אחד מיד מתה

רגע הלידה הוא רגע של משבר, לחצים אין סופיים מתרכזים לנקודה אחת ולעיתים אינם מצליחים לפרוץ. דווקא נשיכת הנחש (שבגמרא מכונה דרקון) מסייעת כאן - מרככת, מפוגגת את הלחצים ומאפשרת ללידה לפרוץ מחלל הרחם אל הממשי. באופן דומה, הקשר שבין שביעי של פסח לבין הסיפור הציוני מעמיקה את התמונה: דווקא הנחשיות המשיחית היא המאפשרת את פריצת הדרך, את הלידה מן הגלות.

האם גם גאולה אישית דורשת הרפיה, שכיחה וויתור? האם מוכרח להתרחש איבוד של השפה והמוחין, ותיוותר היאחזות באותיות השפה הבסיסיות ביותר? האם אנחנו מוכנים לעבור את הלידה כך - בנשיכת נחש?

ובהקשר הלאומי - נראה שחזונו של גרשום שלום מתחיל להתגשם. האנרגיות הגנוזות בשפה מחפשות מוצא, ומחוללות תהליכי התעוררות ושינוי. האם גם האפוקליפסה שחזה שלום ניצבת בפתח?

**משוב שלי לנ"ל**

תוך שאני ממשיך להרהר במילים של גרשם שלום לרוזנצווייג, על ההלם הציוני שפירק צירופים ישנים, ונותרו בידי הדור ההוא אותיות חשופות נטולות צירופים, ואיום אפוקליפטי כנשיכת נחש דימוני דוגמת השואה שמאיים לעקור את הכול, מתעוררות אצלי היום תחושות הפוכות.

המרד הקדוש התקרנף והפך למרד שפוף, ומכאן קצרה הייתה הדרך לשקיעה הידוניסטית נטולת אורות מקיפים. אך המצב הזה עשוי להתהפך, באמצעות ניע קל, להתפרצות דתית עמוקה. עשויה לפרוח התאהבות מחדש בחיזיון של מדינה ועצמאות מדינית ליהודים, כשפינו לא יפסיק להלל נשמת כל חי על נובלות מקץ הפלאות שאנו חווים בעינינו. בלי שום ציניות או לעג.

אני רואה בעיני רוחי, שלצד השתלטות תרבות ניהיליסטית דקדנטית, כבר מפציע אור חדש של השלכת אלילי הזהב והכסף, וחיפוש אלוקים במעמקי דמות האדם שאינו רק מבקש אלוקים, אלא אף מאפשר לאלוקים לבקש אותו. אדם שיודע לקבל אהבה ואמון. ומכאן פתוח הלב להארת פנים וגילוי פני אדם. שלום ובני דורו ינקו מהנהגת המשפט; אנחנו זוכים לכונן שפות מהנהגת הייחוד וריבוי החסדים.

תן לחכם ויחכם עוד.

משום מה האורות הללו נקשרים בתודעתי עם קץ הפלאות בשביעי של פסח...

1. ניטשה

   ליקומ יד עתה ידעתי

   זבחים קטו

   אדמוה"ז תורת משה תורת משיח

   מקובץ קבלת עול בר מצוה איתן

   כלים שבורים על מהפכה שלא תיפול מהתפרצות החסידות

   חומה דקורטיבית מהבלי הרשתות, משיח המשפטיזציה.

   הכנעה - להעצים את הסולידאריות, את החיברות עם החברה הישראלית ועם חברת האדם

   ובלי שום סתירה וכחלק של זה - הבדלה. להתנקות ממלל שדוף שממלא את חלל התקשורת.

   פשוט ליצור ריחוק ממשי בסדר היום משמיעת דיבורים שאין בהם ממש.

   [גם עלוני שבת בכלל]

   נקבל על עצמנו קצת התנקות

   בספיחי ט"ו בשבט לשוב להיטהר באדמה, לבסיסיות, לשורשיות.

   מה זה אומר?

   לחדש את הקנאות שרצופה אמונה באדם

   להתאהב מחדש באדם, במי שאנחנו, בכלל ישראל

   והעיקר – להיות באנרגיה של בריאה.

   לא להיכנע למלל ולקווי מתאר שמישהו תפר בעבורנו.

   לחדש את המקוריות בלי לפחד כלל.

   כי כול אחד עשוי לזכות להארה של התגלות ממש.

   לחדש את הברית עם האותיות. [להיאבק בקנאות כנגד התמרת העברית באנגלית באקדמיה] [↑](#footnote-ref-0)